Īskandynojūt Jura dīnu, nu 22. da 24. apreļa nūtiks XI Daugovpiļs Storptautyskais folklorys festivals, informej Daugovpiļs piļsātys puorstuovi. Festivals puļcēs na tik vītejuos Latvejis folklorys kūpys i interesentus, nu ari daudzys uorvaļstu grupys, kuruos varēs dzierdēt festivala atkluošonys koncertā, lelkoncertā i grupu individualajūs koncertūs.
Vjačeslavs Lukjanovs i Valentins Krulikovskis (Viļņa/Lītova) senejuo tautys muzykys instrumenta vargana spēlis meistarklasē izstuosteis instrumenta rasšonuos viesturi, tuo spēlis ītekmi iz cylvāku, tuo izmontuošonu myusu dīnu muzykā, kai ari īvuiceis ituo instrumenta spēlis pamatpryncypus. Festivala dalinīkus i sevkuru interesentu gaida ari tradicionaluos dzīduošonys meistarklase kūpā ar Zani Šmiti (Reiga/Latveja). Jura dīnys svineibys kuplynuos Inga Karpiča (Reiga/Latveja) ar tautysdzīšmu sasadzīduošonys meditaceju “Dziedināšanās caur tautasdziesmu”. Festivala eipašī gosti ar speciali sagataveitu programu, kas bolstuos iz boltkrīvu i cytu Eiropys tautys muzykys materialu, byus grupa “Stary Olsa” nu sābru vaļsts Boltkrīvejis golvyspiļsātys Minskys.
Festivala ītvorūs nūtiks eipašs rituals – Ūseņa zeimis izgataveišona kūpā ar Daugovpiļs keramiki Ligitu Pakni i pantāga garšuošona nu kūpejuo festivala kotla, par kū pasaryupēs Aglyunys Maizis muzeja saimineica Vija Kudiņa.
Piec koncertu, meistarklašu i cytu izdareibu vālā vokorā vysus gaida sasadoncuošona.
Festivala reikuotuoji sovu pasuokumu raksturoj itai: “Festivalā, Ūseņa aizsorguoti, atslēgsim vuortus vosorai. Ūseņš itamuos dīnuos mums paleidzēs ar dzīsmem i dejom savīnuot paguotni, tagadni i nuokūtni, tradiceju i kasdīnu, guoduos par zyrgim i bitem, ness veiksmi na tik ceļā iz festivalu i sātu, nu ari vysā festivala nūrisē.”
ltg_Latn ltg_Latn ltg_Latn ltg_Latn ltg_Latn